OB-komitee gaan Ramaphosa nie dagvaarArgieffoto van pres. Cyril Ramaphosa. (Foto: Elmond jiyane/GCIS) Die parlement se artikel 194-komitee wat belas is met die proses oor die moontlike verwydering van Busisiwe Mkhwebane as Openbare Beskermer (OB), het die versoek om pres. Cyril Ramaphosa te dagvaar om te getuig van die hand gewys. Mkhwebane se regspan het versoek dat Ramaphosa gedagvaar word om voor die komitee te getuig. Fatima Ebrahim van die parlement se regsdienste het Dinsdag ŉ regsmening in dié verband aan die komitee voorgelê. Qubudile Dyantyi, komiteevoorsitter, het hierna gesê die meerderheid van die komiteelede is duidelik ten gunste van die omvattende regsmening. Komiteelede het gevoel die redes wat in die versoek van Mkhwebane se regspan gelys is, is nie ter sake vir die komitee se mandaat nie en dit is dus van die hand gewys. Ebrahim het die komitee meegedeel dat die OB se regspan op 19 Julie aan Ramaphosa geskryf en hom versoek het om voor die ondersoek te getuig oor onder meer sy skorsing van Mkhwebane en die hersiening van haar verslag in die sogenaamde CR17-aangeleentheid. Mkhwebane het ŉ ondersoek gedoen na die finansies van Ramaphosa se CR17-veldtog – die veldtog om hom tot president van die ANC te laat verkies. Die staatsprokureur, wat namens die president opgetree het, het in reaksie op die OB-regspan se brief aangedui dat Ramaphosa om verskeie redes nie tot die versoek sal instem nie. Die OB se regspan het toe die komitee genader met ŉ versoek om Ramaphosa te dagvaar om te getuig waarna die komiteevoorsitter ŉ regsmening oor die aangeleentheid aangevra het. Ebrahim het aan die komitee gesê hulle moet onder meer die feit in ag neem dat die OB versoek het dat die president gedagvaar word om vrae te beantwoord oor ŉ aangeleentheid wat reeds deur die howe afgehandel is. Hoewel die parlement dus oorsig oor die president moet uitoefen, het die komitee nie die mandaat om dit te doen nie, aangesien sy unieke taak is om die waarheid van die aanklagte teen die OB vas te stel en aan die Nasionale Vergadering verslag te doen. Ebrahim het bygevoeg dat die president moontlik ŉ uitvoerende funksie het om ná afloop van die parlementêre proses te verrig en daarom nie ligtelik in enige voorlopige stadiums ingetrek moet word nie. “Dit is duidelik dat lede nie ten gunste daarvan is om die president te dagvaar nie weens die ontoepaslikheid van die redes wat in die versoek gelys word. Ons gaan nie daardie roete volg nie. Die versoek om die dagvaarding word dus van die hand gewys, gegrond op die argumente wat in die regsmening gelys word,” het Dyantyi ná ŉ uitgebreide bespreking oor die aangeleentheid gesê. Die komitee gaan vandag voort met sy werk.